[pic] | EUROOPA ÜHENDUSTE KOMISJON |

Brüssel 19.12.2008

KOM(2008) 877 lõplik

KOMISJONI 26. AASTAARUANNE EUROOPA PARLAMENDILE

ühenduse dumpingu- ja subsiidiumivastase ning kaitsemeetmetealase tegevuse kohta (2007) [SEK(2008) 3073]

SISSEJUHATUS

KÄESOLEV 2007. AASTA ARUANNE ON ESITATUD EUROOPA PAR lamendile, järgides selle 1981. aasta 16. detsembri resolutsiooni ühenduse dumpinguvastase tegevuse kohta ning selle tööstuse, väliskaubanduse, teadusuuringute ja energeetikakomisjoni aruannet.

Käesolevas lühiaruandes esitatakse ülevaade 2007. aasta olulisematest sündmustest, kuid sellega on kaasas üksikasjalikum komisjoni talituste töödokument koos üksikasjalike lisadega. Käesoleval aruandel ja töödokumendil on ühesugune üldine ülesehitus, sealhulgas ühesugused osade pealkirjad, et lihtsustada igakülgse teabe leidmist.

Käesolev aruanne ja täielik komisjoni talituste töödokument on avalikkusele kättesaadavad aadressil:http://europa.eu.int/comm/trade/issues/respectrules/anti_dumping/legis/index_en.htm

2007. aastal jätkus 2006. aastal käivitatud kaubanduse kaitsevahendite läbivaatamine, kusjuures aasta jooksul osalesid sidusrühmad aktiivselt selles protsessis. Lisaks korraldati 2007. aastal kaubanduse peadirektoraadi üldise ümberstruktureerimise raames ümber kaubanduskaitse talitused. Sellega kaasnes kaubanduse peadirektoraadis ärakuulamise eest vastutava ametniku ametikoha loomine.

1. Õigusaktide ülevaade

Dumpingu- ja subsiidiumidevastased ning kaitsemeetmetega seotud uurimised viiakse läbi vastavalt nõukogu algmääruste sätetele. Ülevaade olemasolevatest õigusaktidest on esitatud komisjoni talituste töödokumendis. Dumpingu- ja subsiidiumivastastele algtekstidele viidatakse edaspidi kui „algmäärus(t)ele”.

2. Põhimõisted

Töödokumendi 2. jaotises on antud ülevaade kaubanduse kaitsevahenditega seotud uurimistes kasutatavast terminoloogiast ja töökorrast.

3. Kaubanduse kaitsevahendite läbivaatamine – 2006. aastal käivitatud protsessi jätk

2007. aastal jätkas komisjon 2006. aastal käivitatud kaubanduse kaitsevahendite läbivaatamist. Eesmärgiga tagada ELi kaubanduse kaitsevahendite maksimaalselt tõhus toimimine ja võttes arvesse kiireid muutusi üleilmses majanduses, kaasati protsessi palju sidusrühmi.

Komisjon korraldas 2007. märtsis teemakohase avaliku arutelu, milles osales arvukalt sidusrühmi ning mille osalised hästi vastu võtsid. Arutelu käigus tehti hulgaliselt ettepanekuid, mis on avaldatud komisjoni koduleheküljel.

Avaliku arutelu käigus selgus vajadus tagada ettevõtjatele parem ligipääsetavus läbivaatamisprotsessile ning suurendada selle läbipaistvust, kiirust ja selgust.

Toetudes avaliku arutelu tulemustele töötas komisjon välja mitu ettepanekut ELi kaubanduskaitse eeskirjade parandamiseks. Komisjoni hinnang avalikule arutelule avaldati 2007. aasta sügisel.

Komisjoni lähenemisviis tekitas liikmesriikide ja sidusrühmade seas kõnealuse poliitiliselt tundliku teemaga seoses elavat arutelu ning põhjustas 2007. aastal jõulisi väitlusi. Arutelude analüüsimisel ilmnes, et liikmesriikide ja sidusrühmade seas ei ole kaubanduse kaitsevahendite läbivaatamist käsitleva paketi vastuvõtmiseks veel küllaldast konsensust.

Euroopa Parlament on samuti ilmutanud suurt huvi kaubanduse kaitsevahendite läbivaatamise suhtes ning komisjon on teda korrapäraselt teavitanud.

4. Üleriigiline turumajanduslik staatus

Dumpinguvastaste uurimiste seisukohast võib pidada riiki täielikult turumajanduslikuks riigiks, kui ta vastab käesolevale aruandele lisatud töödokumendis üksikasjalikult kirjeldatud viiele kriteeriumile.

2007. aastal hindasid komisjoni talitused Hiina, Vietnami, Armeenia, Kasahstani ja Mongoolia esitatud taotlusi üleriigilise turumajandusliku staatuse saamiseks. Kõik viis riiki andsid terve aasta jooksul oma nõuete toetamiseks lisainfot.

Kõnealused riigid on erinevates arengustaadiumides, nagu üleriigilise turumajandusliku staatusega seotud hindamisedki.

Lisaks kõnealuste riikidega peetud rohkearvulistele kahepoolsetele kohtumistele toimus 2007. aasta märtsis ELi-Vietnami üleriigilise turumajandusliku staatuse töörühma esimene kohtumine, samal ajal kui Hiinaga seotud küsimusi käsitlev üleriigilise turumajandusliku staatuse töörühm pidas 2007. aasta juulis oma seitsmenda kohtumise. Sellel ELi-Hiina kohtumisel arutas töörühm äsja ajakohastatud hindamisaruannet, mille komisjon ette valmistas. Aruandes tunnustati Hiina edusamme, kuid jõuti järeldusele, et vaja on edasisi konkreetseid samme tagamaks, et Hiina rahuldaks ka neli veel täitmata kriteeriumi. Samuti nähti ette koostada 2008. aastal põhjalikum aruanne.

Seoses üleriigilise turumajandusliku staatuse andmisega korraldati kontrollkäigud Kasahstani (veebruar 2007) ja Armeeniasse (juuli 2007), aasta lõpus arutati ka kontrollkäigu korraldamist Mongooliasse.

5. Teabe - JA TEAVITAMISTEGEVUS / KAHEPOOLSED KONTAKTID

2007. aastal jätkas 2004. aasta detsembris loodud kaubanduse kaitsemeetmete kasutajatugi (Trade Defence Helpdesk) väikeste ja keskmise suurusega ettevõtete nii üldise iseloomuga kui ka konkreetseid juhtumeid käsitlevate ning kaubanduse kaitsevahenditega seotud küsimuste/probleemide lahendamist. Kolmandate riikide valitsuste esindajatele ning ettevõtjatele nii ELis kui ka väljaspool korraldatud teabe- ja koolitusseminarid moodustasid ka 2007. aastal suure osa kaubanduse kaitsemeetmete talituste tööst.

6. Ülevaade dumpingu- ja subsiiidumidevastaste ning kaitsemeetmete uurimisimenetlustest ja võetud meetmetest

6.1. Üldiselt

2007. aasta lõpus kehtis ühenduses 127 dumpinguvastast meedet (vt lisa O) ja 9 subsiidiumidevastast meedet (vt lisa P).

2007. aastal mõjutasid dumpingu- ja subsiidiumidevastased meetmed 0,73 % ühenduse koguimpordist.

Järgnevaid küsimusi on üksikasjalikumalt käsitletud käesolevale aruandele lisatud komisjoni talituste töödokumendis. Viited komisjoni talituste töödokumendi lisadele on esitatud pealkirjades.

6.2. Uued uurimismenetlused (vt lisad A–E ja lisa N)

2007. aastal algatati 9 uurimist[1]. 12 menetluses määrati ajutised tollimaksud. 12 juhtumi puhul kehtestati lõplik tollimaks. 10 menetluse tulemusel meetmeid ei kehtestatud. Veel 18 dumpinguvastast meedet loeti automaatselt aegunuks pärast nende viieaastast kehtivusaega.

6.3. Läbivaatamisega seotud uurimised

Läbivaatamisega seotud uurimised moodustavad jätkuvalt suurema osa kaubanduse kaitsemeetmete talituste tööst. Need moodustasid 65% kõigist ajavahemikus 2003–2007 algatatud uurimistest. Komisjoni talituste töödokumendi tabelis 2 on esitatud statistiline teave aastate 2003–2007 kohta.

6.3.1. Aegumise läbivaatamised (vt lisa F)

Algmääruste artikli 11 lõikes 2 ja artiklis 18 sätestatakse meetmete aegumine viie aasta möödudes, välja arvatud juhul, kui aegumise läbivaatamise käigus selgub, et meetmed tuleks säilitada algkujul.

2007. aasta jooksul algatati 11 aegumise läbivaatamisega seotud uurimist, millest 13 lõpetati tollimaksude kinnitusega veel üheks viieaastaseks perioodiks. Lisaks sellele lõpetati kolm aegumise läbivaatamist meetmete lõpetamisega.

6.3.2. Vahepealsed läbivaatamised (vt lisa G)

Algmääruste artikli 11 lõikes 3 ja artiklis 19 sätestatakse meetmete läbivaatamine nende kehtivuse ajal. Läbivaatamine võib piirduda dumpingu/subsideerimise või tekitatud kahju küsimustega.

2007. aastal algatati kokku 24 vahepealset läbivaatamist. 11 vahepealse läbivaatamise tulemusel otsustati tollimaks kinnitada või seda muuta ning kaheksa uurimismenetlust lõpetati meetmete lõpetamisega.

6.3.3. Muud vahepealsed läbivaatamised (vt lisa H)

2007. aasta jooksul viidi lõpule mitu muud läbivaatamist, mis ei kuulu algmääruste artikli 11 lõike 3 või artikli 19 reguleerimisalasse või mille kohta ei avaldatud algatamisteadet Euroopa Liidu Teatajas .

2007. aastal viidi lõpule kaheksa sellist läbivaatamist. Muu hulgas käsitletakse nendes konkreetsemalt kohustuste võtmist, kohustustest vabatahtlikult loobumist või nende rikkumist, uute eksportijate taotlusi seoses valimite koostamisega, meetmete peatamist jne.

6.3.4. Uut eksportijat käsitlevad läbivaatamised (vt lisa I)

Algmääruste artikli 11 lõikes 4 ja artiklis 20 sätestatakse vastavalt „uut eksportijat” käsitlev läbivaatamine ja „kiirendatud korras” läbivaatamine individuaalse dumpingumarginaali või individuaalse tasakaalustava tollimaksu kehtestamiseks asjaomases ekspordiriigis asuvatele uutele eksportijatele, kes ei eksportinud toodet uurimisperioodi jooksul. Sellistel eksportijatel tuleb tõestada, et nad on tegelikud uued eksportijad ja alustasid ühendusse eksportimist pärast uurimisperioodi. Sellisel juhul saab nende puhul arvutada individuaalse tollimaksu, mis on üleriigilisest tollimaksust tavaliselt madalam.

2007. aastal algatati kaks uut eksportijat käsitlevat läbivaatamist.

6.3.5. Absorbtsiooni käsitlevad uurimismenetlused (vt lisa J)

Kui on piisavalt teavet, mis kinnitab, et pärast esialgset uurimisperioodi ja enne või pärast meetmete kehtestamist on ekspordihinnad langenud või ühendusse imporditud toote edasimüügihinnad või hilisemad müügihinnad ei ole muutunud või on muutunud ebapiisavalt, võib algatada absorbtsiooni käsitleva uurimise, et kontrollida, kas meede on mõjutanud eespool nimetatud hindu. Dumpingumarginaale võib uuesti arvutada ja tollimaksu võib suurendada, et võtta arvesse selliseid madalamaid ekspordihindu. Absorbtsiooni käsitlevate läbivaatamiste võimalus on sätestatud algmääruste artiklis 12 ja artikli 19 lõikes 3.

2007. aastal lõpetati üks absorbtsioonivastane uurimine tollimaksu suurendamisega.

6.3.6. Kõrvalehoidmisega seotud uurimismenetlused (vt lisa K)

Algmääruste artiklitega 13 ja 23 on ette nähtud uurimismenetluse taasalustamise võimalus juhul, kui on esitatud tõendid meetmetest kõrvalehoidumise kohta.

2007. aastal algatati neli sellist uurimist. Üks kõrvalhoidmist käsitlev uurimine lõppes tollimaksu kehtivuse pikendamisega ja kaks ilma tollimaksu kehtimist pikendamata.

6.4. Kaitsemeetmetega seotud uurimised (vt lisa L)

2007. aastal lõpetati ainuke teatavate tsitrusviljade impordi suhtes kehtinud kaitsemeede.

7. Dumpingu- ja subsiidiumivastaste meetmete jõustamine

7.1. Järelmeetmed

Kehtivate meetmete järelmeetmete puhul keskenduti neljale põhivaldkonnale: 1) pettuste ennetamine; 2) kaubavoogude ja turuarengute jälgimine; 3) tõhususe parandamine asjakohaste meetmetega ning 4) eeskirjade eiramisele reageerimine. Need meetmed võimaldasid kaubanduse kaitsemeetmete talitusel jõustamistegevuses pigem ennetada kui reageerida.

7.2. Kohustuste jälgimine (vt lisad M ja Q)

Kohustuste jälgimine on jõustamistoimingute osa, kuna kohustused on dumpingu- ja subsiidiumidevastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulikku mõju.

2007. aasta alguses kehtisid 43 äriühingu poolt võetud kohustused. 2007. aasta jooksul toimusid kohustuste osas järgmised muudatused: kaheksa äriühingu kohustused lõppesid ja heaks kiideti kolme äriühingu kohustused. See tähendab, et 2007. aasta lõpus oli kokku 38 kehtivat kohustust.

8. Tollimaksude tagastamine (vt LISA U)

Algmääruste artikli 11 lõike 8 ja artikli 21 lõike 1 alusel on importijatel lubatud taotleda asjaomaste kogutud tollimaksude tagastamist, kui tõestatakse, et see dumpingumarginaal/subsiidiumimarginaal, mille alusel tollimakse maksti, on kõrvaldatud või alandatud kehtivast tollimaksust madalamale tasemele.

2007. aasta jooksul esitati kaheksa uut tollimaksu tagastamise taotlust. Lõpetati viis juhtumit, tollimaksu ei tagastatud täies ulatuses või osaliselt ühelgi korral, kolmel korral lükati tagastamistaotlus tagasi ning kaks tagastamistaotlust võeti tagasi.

9. Kohtulik kontroll: Euroopa Kohtu / Esimese Astme Kohtu otsused

2007. aastal tegid Euroopa Kohus ja Esimese Astme Kohus kumbki ühe dumpingu- või subsiidiumivastase otsuse. Euroopa Kohus väljastas samuti ühe käsu kohtuasja registrist eemaldamiseks ning Esimese Astme Kohus väljastas kolm käsku kohtuasjade registrist eemaldamiseks. Kohtuotsuste kokkuvõte on esitatud komisjoni talituste töödokumendis.

2007. aastal esitati 10 uut hagi, kõik need esitati Esimese Astme Kohtule.

Esimese Astme Kohtule ja Euroopa Kohtule esitatud dumpingu- ja subsiidiumidevastaste hagide nimekiri, mis on 2007. aasta lõpu seisuga menetluses, on esitatud komisjoni talituste töödokumendi lisas S.

10. Tegevus MAAILMA KAUBANDUSORGANISATSIOONI (WTO) RAAMES

10.1. Vaidluste lahendamine dumpingu- ja subsiidiumidevastaste ning kaitsemeetmete valdkonnas

WTO on sätestanud range korra WTO lepingute kohaldamisega seotud vaidluste lahendamiseks WTO liikmete vahel.

2007. aastal väljastas oma aruande Maailma Kaubandusorganisatsiooni vaekogu, mis asutati pärast lõhekaubandust käsitlevaid ELi dumpinguvastaste meetmete Norra-poolset vaidlustamist. Tulemused olid ELi jaoks mõnevõrra vastuolulised, ta võitis teatavates oma poliitika ja tegevusega seotud punktides kuid kaotas samas mitmes konkreetses tehnilises küsimuses.

Hagi täpsemad üksikasjad on esitatud käesolevale aruandele lisatud komisjoni talituste töödokumendis.

10.2. Muu tegevus WTO raames

2007. aastal jätkas DDA läbirääkimiste rühm korrapäraste mitteametlike kohtumiste korraldamist, et arutada liikmete esitatud erinevaid kirjalikke ettepanekuid läbirääkimiste kolmes, st dumpinguvastases, tööstussubsiidiumide ja kalamajandussubsiidiumide, valdkonnas.

2007. aasta novembris esitas läbirääkimisi pidava rühma esimees dumpinguvastaseid meetmeid, üldisi ning kalamajandussubsiidiume hõlmava dokumendi esimese kavandi. Valdav enamus Maailma Kaubandusorganisatsiooni liikmetest, sealhulgas EL, oli arvamusel, et kavand on erapoolik ning kajastab ainult väheste liikmete seisukohti, võimaldades nullimist ehk apellatsioonikogu poolt hukkamõistetud praktikat.

Eriti käis see dumpinguvastaseid meetmeid ja kalanduse subsiidiume käsitlevate dokumentide kavandite kohta. See ajendas paljusid Maailma Kaubandusorganisatsiooni liikmeid nõudma esimehelt muudetud kavandi esitamist esimesel võimalusel.

Paralleelselt nimetatud tegevusega jätkus komisjoni talituste osalemine dumpinguvastaste, subsiidiumide, tasakaalustamise ja kaitsemeetmete komiteede igapäevases töös.

11. Järeldused

2007. aastal vähenes märgatavalt algatatud uute juhtumite arv ning ka nende uurimiste arv, mille lõpus meetmeid ei kehtestatud. Kehtestatud meetmete, nii lõplike kui ajutiste, arv oli lähedane 2006. aasta tasemele. Läbivaatamiste osas oli algatamisi 2007. aastal rohkem kui eelnenud aastal.

Jätkus kaubanduse kaitsevahendite läbivaatamine, mis põhjustas elavaid väitlusi ning millega seoses esitasid sidusrühmad aasta jooksul arvukalt ettepanekuid. See rõhutab vajadust kasutada kaubanduse kaitsevahendeid õiglaselt ja läbipaistvalt, pidades samas täiel määral kinni õigusriigi põhimõtetest.

Talitused jätkasid kogu aasta vältel juhtumite nõuetekohast ja professionaalset uurimist. Selles kontekstis kinnitas kaubanduse peadirektoraadis ärakuulamismenetluse eest vastutava ametniku ametikoha loomine veelgi talituste jätkuvat soovi tagada menetluse läbipaistvus ning huvitatud isikute õiguste kaitse.

[1] Komisjoni talituste töödokumendi tabelis 1 on esitatud statistiline teave aastatel 2003–2007 algmääruste artiklite 5 ja 10 kohaselt teostatud uute uurimismenetluste kohta.